## Ivace+i destina més de 19 milions d’euros per a millorar 127 àrees industrials de la província de València

*** La intensitat de les ajudes és del 90 % per a localitats en risc de despoblament, del 80 % en municipis amb EGM i del 70 % per a la resta, i en total es beneficien 81 municipis de 14 comarques
* La resolució d’adjudicació de les ajudes està disponible per a la seua consulta en la web d’Ivace+i**

Ivace+i ha destinat 19,2 milions d’euros per a millorar i modernitzar 127 àrees industrials de la província de València, segons arreplega la [resolució](https://www.ivace.es/index.php/val/descargas-mainmenu-124/Modernización-polígonos/Ayudas-modernización-polígonos-2024/Justificación/Resolución-adjudicación-ayudas/lang,ca-es/) d’adjudicació de la consellera d’Innovació, Indústria, Comerç i Turisme, i presidenta d’Ivace+i, Nuria Montes.

Les subvencions beneficiaran un total de 81 municipis de 14 comarques de València: el Camp de Morvedre, el Camp de Túria, la Costera, la Foia de Buñol, la Plana d’Utiel-Requena, la Ribera Alta, la Ribera Baixa, la Safor, la Vall d’Albaida, l’Horta Nord, l’Horta Sud, els Serrans, el Racó d’Ademús  i València.

Estes ajudes, la [resolució](https://www.ivace.es/index.php/val/descargas-mainmenu-124/Modernización-polígonos/Ayudas-modernización-polígonos-2024/Justificación/Resolución-adjudicación-ayudas/lang,ca-es/) d’adjudicació de les quals està disponible per a la seua consulta en la web d’Ivace+i, s’emmarquen en la convocatòria corresponent a l’exercici 2024 que consistix en una subvenció de fins al 100 % per a la millora, modernització i dotació d’infraestructures i servicis en els polígons, àrees industrials i enclavaments tecnològics i està dirigida a tots els ajuntaments de la Comunitat Valenciana.

Disposa d’un pressupost total de 33,5 milions d’euros distribuïts en tres línies d’actuació: una per a les localitats en risc de despoblament, una altra per a localitats amb àrees industrials que tinguen constituïda vàlidament mitjançant acord plenari una entitat de gestió i modernització, i una tercera la resta de municipis industrials.

**Distribució per línies**

A la província de València s’han concedit subvencions amb una intensitat del 90 % per a les següents sis àrees industrials que estan situades en municipis en risc de despoblament: la Foia de Bufali, parc artesanal de Torrebaja, polígon industrial d’Higueruelas, i San Vicente, la Loma i la Balsilla de Villar del Arzobispo.

Així mateix, s’han adjudicat subvencions al 80 % per als municipis amb EGM constituïda en les seues àrees industrials que corresponen a Parc Empresarial Aeroport de Manises, Pepe Miquel i Cotes d’Algemesí, Joan Carles I i Nord d’Almussafes, València Parc Tecnològic i Fuente del Jarro de Paterna, i Parc Logístic de València de Riba-roja.

També es beneficiarà de les ajudes d’Ivace+i  amb una intensitat del 70 % un total de 113 àrees industrials de 75 municipis de la província.

**Actuacions subvencionables**

Entre les actuacions subvencionables destaca l’obra civil per a la portada total o parcial al polígon de servicis i /o infraestructures com energia elèctrica, gas, fibra òptica, telecomunicacions i aigua que permetrà donar un major subministrament a les empreses i la construcció de grans infraestructures que beneficien l’àrea industrial com un baixador ferroviari, ponts o creació de vials d’accés al parc empresarial.

Se subvencionarà l’adquisició de terrenys confrontants a l’àrea industrial per a l’ampliació de viaris, zones verdes, aparcaments i accessos, així com la implantació en el polígon o en terrenys confrontants d’estació de servici, centre polivalent, servici de correus, oficines bancàries, instal·lacions per a la pràctica esportiva, centre d’educació infantil, hotel i servici de salut i restauració.

També s’inclou la millora en el subministrament elèctric, en el subministrament d’aigua i la dotació o millora del subministrament de gas, la generació d’energia renovable per a tot el polígon, la implantació d’algun sistema que permeta la identificació correcta dels codis LER (Llista europea de residus) dels residus generats, la creació de ferramenta web amb informació de l’àrea industrial o la creació d’un cens d’empreses del polígon.

De la mateixa manera, es costejarà la millora de la senyalització dels carrers i les zones verdes, i la implantació de recorreguts biosaludables, la millora viària mitjançant l’habilitació de nous aparcaments, voreres més àmplies, nous accessos, passarel·les per als vianants, eixample dels vials i pàrquing de camions.

L’adequació de marquesines per a les parades d’autobús dins del polígon industrial o en un radi de 300 metres i la creació o millora de zona/punts de recàrrega de vehicles elèctrics dins del parc empresarial (incloses bicicletes elèctriques i patinets elèctrics) són també actuacions subvencionables.

Així mateix, s’inclou l’ampliació o creació de depuradora, l’obra civil que permeta la implantació de fibra òptica, la vigilància a través de circuit tancat de televisió, la creació de carril bici, la millora de l’enllumenat públic, de la xarxa contra incendis i del sanejament separatiu de les aigües residuals.

Fecha: 20/05/2024